Fornbílaáhugamenn og aðrir sem hafa áhuga fyrir sögu og farartækjum á Vesturlandi og víðar standa frammi fyrir ómótstæðilegri freistingu um næstu helgi . Klukkan 10:36 sunnudagsmorguninn 19. apríl verður haldin keppni í ökuleikni á bílastæðinu við Hernámssetrið á Hlöðum á Hvalfjarðarströnd . Keppt verður á glæsilegum flota breskra fornbíla sem verða staddir á Íslandi dagana 18. til 26. apríl . Alls koma 33 fornbílar hingað til lands á vegum samtakanna Historic Endurance Rally Organisation eða HERO . Það er breskur akstursíþróttaklúbbur sem skipuleggur keppnir fyrir fornbíla . Margir bílanna eru afar fágætir . Nú efnir klúbburinn til keppni á Íslandi sem felst í því að bílunum er ekið ákveðna leið samkvæmt leiðarbók innan tímamarka . Tímamörkin eru sett þannig upp að aldrei þarf að fara yfir hámarkshraða þannig að lögreglan þarf ekki að hafa áhyggjur af ofsaakstri breskra fornbíla þessa daga sem hópurinn er á landinu . Til viðbótar er svo keppt á bílunum í ökuleikni eða þrautaakstri þar sem bifreiðastæði eða stór svæði eru notuð til að setja upp brautir með keilum sem aka þarf kringum . „ Bílarnir koma til landsins í gámum og er skipað upp í Reykjavík . Snemma á sunnudagmorgun 19. apríl verður ekið þaðan upp í Hvalfjörð um Kjósarskarð , ef það verður þá fært . Í Hvalfirði verður fyrst keppt í nákvæmnisakstri þar sem fólk þarf að halda ákveðnum meðalhraða yfir tiltekna vegalengd . Svo er keppni í ökuleikni á bifreiðastæðinu við Hernámssetrið klukkan 10:36 sunnudagsmorguninn 19. apríl , “ segir Tryggvi Magnús Þórðarson sem er íslenskur fulltrúi HERO við skipulagningu leiðangursins . Frá Hlöðum verður ekið í Borgarnes þar sem snæddur verður hádegisverður á Hótel Hamri . Síðan er akstur um Borgarfjörð . Landbúnaðarsafnið á Hvanneyri verður heimsótt og kvenfélagskaffi drukkið í Brúarási . Um kvöldið er gist á Hótel Hamri . Á mánudagsmorgun liggur leiðin síðan yfir Holtavörðuheiði norður í land . Hópurinn ætlar þannig að aka umhverfis Ísland þá daga sem hann er á landinu . Allar keppnir á leiðinni fara fram eftir reglum og skyldum sem settar eru fram í íslenskum lögum og reglugerðum , keppnisreglna HERO fyrir svona viðburði auk reglna Akstursíþróttasambands Íslands og alþjóða akstursíþróttasambandsins FIA eins og við á . Afar fjölbreyttur bílafloti frá árabilinu 1933 til 1981 tekur þátt í þessum leiðangri HERO-klúbbsins til Íslands .